Είμαστε μια παρέα 5 ατόμων που πέρασε 7 υπέροχες ημέρες στο σπίτι της Ειρήνης. Η Ειρήνη και οι γονείς της ήταν απίστευτα ευγενικοί, εξυπηρετικοί και υπέροχοι φιλόξενοι οικοδεσπότες. Μας περίμεναν στην είσοδο της Λυγαριάς και μας οδήγησαν στο σπίτι. Εκεί μας περίμενε ένα πλούσιο πρωινό που μας είχε ετοιμάσει η κυρία Κούλα, η μαμά της Ειρήνης. Το ψυγείο είχε φρέσκα φρούτα και τσικουδιά ντόπιας παραγωγής. Το σπίτι είναι φοβερό, εξαιρετικά καθαρό και δροσερό, με όλες τις ανέσεις (κουζίνα, κλιματιστικό, τηλεόραση, WiFi, ζεστό νερό, πλυντήριο ρούχων) και άνετα φιλοξενηθήκαμε και οι πέντε. Κάθε πρωί, παίρναμε το πρωινό μας έχοντας μια απίστευτη θέα στον κόλπο της Αγίας Πελαγίας. Η τοποθεσία που βρίσκεται το σπίτι ήταν εξαιρετική γιατί μας έδινε τη δυνατότητα να πραγματοποιήσουμε μονοήμερες αποδράσεις σε όλες τις φημισμένες παραλίες, τόσο στα δυτικά (Χανιά και Ρέθυμνο) όσο και στα ανατολικά (Ηράκλειο και Λασίθι). Επίσης, οι κοντινές παραλίες ήταν εξίσου εντυπωσιακές. Ένα επιπλέον χαρακτηριστικό είναι ότι το σπίτι διαθέτει χώρο στάθμευσης. Οι γείτονες είναι ιδιαίτερα φιλικοί και πάντα ήταν πρόθυμοι να απαντήσουν σε οποιαδήποτε ερώτησή μας. Την επόμενη φορά που θα επισκευτούμε πάλι την Κρήτη, σίγουρα θα επιλέξουμε πάλι το σπίτι της Ειρήνης. Το προτείνουμε ανεπιφύλακτα για τις διακοπές σας.